Centurion-drawwer glo verkragArgieffoto ŉ Vrou is Sondagoggend glo sowat 200m buite Midstream Estate se hoofhek in Centurion verkrag toe sy gaan draf het. Nico Chrisostomou en Martin Siebert, twee reaksiebeamptes van MonitorNet, het Dinsdag aan Maroela Media gesê hulle het omstreeks 12:00 roetinepatrollie in die gebied gedoen toe nooddienswerkers van ŉ ambulansdiens hulle gesien en afgetrek het om hulp te vra. “Hulle was op pad na die vrou waar sy langs die pad deur ŉ verbyganger aangetref is,” het Chrisostomou gesê. “Die vrou, in haar dertigs, was vreeslik geskok toe ons opgedaag het. Sy kon nie die gebeure onthou nie en het gesukkel om te praat. Sy het na bosse in die gebied, sowat 150m van die straat af, gewys en gesê ‘die man is in die bosse’.” Chrisostomou het gesê hulle het besef die vrou is verkrag en het dadelik die polisie en die gemeenskapspolisiëringsforum ontbied. Die vrou is inderhaas na die Unitas-hospitaal geneem vir verdere behandeling. Hulle is na die toneel waarheen die vrou gewys het, en het daar op ŉ iPod en drafbroek afgekom. ŉ Gesamentlike soektog met die honde-eenheid van Scorpion Security en ŉ helikopter is van stapel gestuur om na die man te soek. Dit is nog nie bekend of iemand al in verband met die vermeende verkragting in hegtenis geneem is nie. Tydens die soektog het die polisie vier mans in hegtenis geneem nadat hulle met dagga betrap is. Generaal Mozuoe Mozuoe, die stasiebevelvoerder by die Olifantsfonteinpolisie, het aan Maroela Media bevestig dat hulle bewus is van die voorval. “ŉ Saak is egter nog nie oopgemaak nie, aangesien die slagoffer nog in die hospitaal is,” het hy gesê. Mozuoe het gesê dat die vrou na verwagting Dinsdagmiddag uit die hospitaal ontslaan gaan word. Polisiebeamptes sal haar besoek en haar verklaring afneem. Hy het gesê indien ŉ verdagte reeds weens die voorval in hegtenis geneem is, is die persoon nie na die Olifantsfontein-polisiestasie geneem nie.